[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 22.2.2008

COM(2008) 95 окончателен

ДОКЛАД НА КОМИСИЯТА ДО СЪВЕТА

за оценка на напредъка, за който Италия докладва на Комисията и Съвета във връзка с възстановяването на допълнителната такса, дължима от млекопроизводителите за периода от 1995/96 г. до 2001/02 г. (съгласно член 3 от Решение 2003/530/EО на Съвета)

ДОКЛАД НА КОМИСИЯТА ДО СЪВЕТА

за оценка на напредъка, за който Италия докладва на Комисията и Съвета във връзка с възстановяването на допълнителната такса, дължима от млекопроизводителите за периода от 1995/96 г. до 2001/02 г. (съгласно член 3 от Решение 2003/530/EО на Съвета)

Настоящият доклад за оценка е изготвен от Комисията съгласно член 3 от Решение 2003/530/ЕО на Съвета от 16 юли 2003 г. относно съвместимостта с общия пазар на помощ, която Република Италия възнамерява да предостави на своите млекопроизводители[1].

Съгласно член 1 от същото решение помощта, създадена от Република Италия, която плаща на Общността дължимата от млекопроизводителите сума въз основа на допълнителната такса за мляко за периода от 1995/96 г. до 2001/02 г. и създава възможност производителите да изплатят дълга си на безлихвено разсрочено плащане за известен брой години, се счита по изключение за съвместима с общия пазар, при условие че:

- възстановяването от страна на производителите е изцяло на равни годишни вноски и

- периодът за възстановяване не е по-дълъг от 14 години и започва от 1 януари 2004 г.

Съгласно член 2 от решението предоставянето на помощта зависи от декларация, която Италия прави пред ФЕОГА във връзка с общата допълнителна такса за съответните периоди, както и от приспадане на неизплатеното задължение, което тя осъществява на три равни годишни вноски от разходите, финансирани от ФЕОГА съответно за ноември 2003 г., ноември 2004 г. и ноември 2005 г.

Декларацията на Италия във връзка с общата допълнителна такса за съответните периоди бе надлежно изготвена под формата на писмо от 26 август 2003 г.

От разходите, финансирани от ФЕОГА за ноември 2003 г., ноември 2004 г. и ноември 2005 г., са приспаднати надлежно неизплатените задължения.

Член 3 от решението изисква италианските компетентни органи да докладват ежегодно на Съвета и Комисията за осъществения от тях напредък във връзка с възстановяването на дължимата от производителите сума въз основа на допълнителната такса за периода от 1995/96 г. до 2001/02 г.

Съгласно същата разпоредба италианските органи представиха третия си доклад на Съвета и Комисията под формата на писмо от AGEA (Разплащателна агенция за подпомагане в областта на земеделието), датирано от 31 октомври 2007 г.; той е във връзка с плащането на вноската за 2006 г.

Разсрочено плащане на такси по схема за плащане на вноски

От общо 25 000 производители, дължащи такси за седемте периода, обхванати в решението на Съвета, които обаче са получили нареждания от национален съдебен орган да прекратят временно плащането до окончателното постановление, приблизително 15 200 предпочетоха да плащат по схема за плащане на вноски. Изборът на схема за плащане на вноски означаваше оттегляне на всички висящи съдебни спорове. Освен това, ако не се плати която и да е от годишните вноски, се стига до изключване от схемата и вследствие на това съществува опасност на производителите да бъде наложен запор над цялата дължима сума с натрупаните лихви.

Участващите 15 200 производители дължаха около 345 млн. EUR, които представляват приблизително една трета от общия размер на неизплатените такси на ниво производители. Ето защо изглежда по-голямата част от производителите, отговорни за по-ниските индивидуални излишъци, са предпочели да се включат в схемата. От друга страна, производителите с по-значителни индивидуални излишъци (10 000 производители, на които за седемте периода са начислени дължими такси в размер от около 695 млн. ЕUR) са предпочели вместо това да задвижат съдебния спор пред италиански съдилища.

Третата вноска в общ размер от 25 110 128 EUR трябваше да се заплати от 12 426 производители преди 31 декември 2006 г. Незначителното увеличение на цифрите за третата вноска в сравнение с прогнозните стойности в предишни доклади се дължи на известно завишено участие в схемата през 2006 г. вследствие на поставянето на нови срокове за прилагане при незабавно плащане на първите три вноски и оттегляне на всички съдебни спорове. От друга страна, намалелият брой на заплащащите трета вноска производители спрямо участващите първоначално в схемата 15 200 производители се дължи на решението, взето от около 2 500 производители, да изплатят целия размер на неизплатените им такси през първата и втората година от изплащането на вноските.

Регистрирано е навременно плащане на 99,5 % от дължимата по третата вноска сума от страна на 99,4 % от засегнатите производители.

Преди това е регистрирано навременно плащане на първата и втората вноска съответно в размер на 99,6 % и 97,9 % от дължимите суми. Общият размер на таксите, събрани от първите три вноски, възлиза на около 78,6 млн. EUR.

Въпреки че посочените стойности със сигурност са показателни за ангажимента, който участващите производители са поели за изпълнение на задълженията си, Комисията счита, че последващите действия в случаите, в които плащането не е било регистрирано в рамките на определения срок, са първостепенен показател за степента на ангажираност на органите с осигуряване на точното спазване на условията по схемата и цялостно събиране на дължимата такса след това.

Във връзка с това Комисията отбелязва, че третият доклад не съдържа никаква информация за размера на действително събраните такси след осъществяването на проверки и задействането на принудителни процедури за първите две години от изплащането на вноските по отношение на относително малкия брой производители, които не са направили плащанията. Предвид че тези производители се изключват по този начин от по-нататъшно участие в 14-годишната схема и че следователно целият размер на неизплатените от тях такси за седемте периода, обхванати от решението на Съвета, е дължим за незабавно събиране с натрупаните лихви, тази информация се счита за необходима за целите на годишните доклади.

Такса, дължима за периодите от 1995/96 г. до 2001/02 г., която не е включена в схемата за плащане на вноски и продължава да бъде предмет на спор пред италиански съдилища

Отбелязва се сравнително слабият интерес към схемата за плащане на вноски по отношение на размера на събраните такси. Това означава, че пречката за незабавното събиране, която се създава от нарежданията на италиански съдилища за временно прекратяване на плащанията до окончателното постановление, продължава да съществува за около 10 000 производители, на които са начислени такси в размер на около 695 млн. EUR и които са предпочели да задвижат съдебния спор. Сравнително слабият интерес към възможността за включване в схемата през 2006 г. не доведе до значително смекчаване на положението.

В своя доклад за оценка, представен на Съвета през февруари 2006 г., Комисията изрази мнение, че в бъдещите годишни доклади, представени от Италия, трябва специално да се обърне внимание на съдебните спорове за въпросните седем периода и да се посочат подробности за потвърждение на плащания от производители, чиито спорове не са отсъдени в тяхна полза. Без тези информации тя не е в състояние да наблюдава по подходящ начин напредъка в събирането на тази част от таксите, която не е била включена в схемата за плащане на вноски.

В отговор на това искане в доклада на Италия се изброяват спорни такси за въпросните седем периода в общ размер от1 681 000 EUR, за които италианските съдилища са отсъдили в полза на администрацията през 2005 и 2006 г. и от които към датата на доклада изглежда са били регистрирани плащания в размер на едва 231 700 EUR. Посочва се, че за по-голямата част от сумите за постановленията от 2005 г. са наложени процедури за принудително възстановяване.

Комисията счита така предоставената информация за прекалено ограничена, за да ѝ даде възможност да направи оценка за това дали е оптимален напредъкът в събирането на тази част от таксата, която не е била включена в схемата за плащане на вноски и за която спорът е решен. С оглед на обявените през 2005 г. постановления би било анормално по-голямата част от потвърдените задължения да не са възстановени през октомври 2007 г. В тази връзка общото позоваване на налагането на действия за принудително възстановяване следва да се допълни с подробности за текущото положение със съответните случаи.

Заключение

Комисията счита, че напредъкът, постигнат от италианските органи във възстановяването на сумата, дължима от производителите, които са предпочели да участват в схемата за плащане на вноски на допълнителната такса за периодите от 1995/96 г. до 2001/02 г., е свидетелство за подходящия начин, по който се управляват. Въпреки това, тя подчертава, че поради липса на всякаква информация за действителните суми, събрани от малкия брой участващи производители, които не са направили плащания на вноски и поради тази причина са били изключени от по-нататъшно участие, не е в състояние да направи оценка на положените усилия или постигнатия напредък при събирането на съответната такса.

Що се отнася до таксите, които не са били включени в схемата за плащане на вноски и по отношение на които споровете са довели до окончателна присъда в полза на администрацията, Комисията счита, че предоставената информация е прекалено ограничена, за да ѝ даде възможност да направи оценка на това дали е оптимален напредъкът във връзка с възстановяването. Ето защо тя изисква в бъдещите годишни доклади да се включват необходимите подробности във връзка с подобни случаи.

[1] ОВ L 184, 23.7.2003 г., стр. 15.